Radnička fronta u ponedjeljak, 1. veljače, prosvjedovat će pod geslom »Izdajica sam!«. Pozivaju sve koji »nisu oduševljeni onim što govori nova vlast, fašistoidnim listama i mjerenjem domoljublja«

ZAGREB Ni jučer nije jenjao kolektivni politički stres koji trese naciju od trenutka kada je Tihomir Orešković prije osam dana predstavio imena ministara u svojoj Vladi. Bizarnoj atmosferi pridonio je jučer i sam premijer Orešković »kreativno« prevevši prijedlog svog slogana koji je parafraza britanskog »Keep calm and carry on« iz Drugog svjetskog rata.

Najcrnja mora

Nekima, međutim, nije smiješno, što se najbolje vidi po užarenim raspravama na facebooku i internetu. Poznata glumica Nina Violić požalila se jučer na »zastrašujuću hajku« koja je, tvrdi, protiv nje i njezinog djeteta pokrenuta nakon što je 25. siječnja na facebooku, uz ostalo, aktualnu situaciju komentirala tvrdnjom kako je »sve gore nego u najcrnjoj mori«. Šokirana nastupom nove Vlade, Violić je napisala: »Očajna sam što ću sve do smrti živjet u šupku svijeta i što se nikad ništa neće promijeniti. Naša djeca isto. Njihova djeca isto. Gonite se u tri p… m… cijela fašistička Evropa i naša primitivna prčija! Nisam odavde!«, napisala je Violić. Jučer, ona je na facebooku napisala kako je, zbog citirane njezine poruke, »u nepunih 40 sati na mene i moje dijete dignuta zastrašujuća hajka. Prijete mi progonom, smrću, silovanjem….« Ali glumicu to nije zastrašilo. »Ne podnosim nacionalizam, fašizam i povraća mi se od svih vrsta patriotizama. Gnušam se diktature i jednoumlja. Ne pristajem na podjele desno i lijevo i zauvijek ću se sprdati s ljudima kojima svijet tu počinje i završava«, napisala je Nina Violić, ističući kako je zabrinuta zbog onoga što je njezino prvo pismo izazvalo. »Ne mogu vjerovati da se to pismo smatra hrabrošću. Ne želim ni pomisliti da se bojimo reći ono što osjećamo. I ne pristajem na društvo u kojem je to podvig«, komentirala je ružne anonimne prijetnje.

Za različitost

Sudeći po najavama, prosvjedi će se nastaviti i sljedećih dana – no ovaj put sazivaju ih antinacionalisti. Stranka Radnička fronta zakazala je za ponedjeljak, 1. veljače, prosvjed na Markovu trgu u Zagrebu pod geslom »Izdajica sam!«. Najavljujući skup, Radnička fronta poziva one koji »nisu oduševljeni onime što govori nova vlast, fašistoidnim listama i mjerenjem ”domoljublja”«.